text: मौजूदा चुनावों में जीत दर्ज करने के बाद इमरान ने कहा कि पाकिस्तान भारत के साथ रिश्ते सुधारने के लिए तैयार है और अगर भारत एक कदम आगे बढ़ाएगा तो वो दो कदम आगे बढ़ाएंगे. उन्होंने कश्मीर में मानवाधिकारों के कथित हनन का मुद्दा उठाते हुए कहा कि कश्मीरी लोगों को तकलीफ से गुजरना पड़ रहा है.ऐसे में भारत को इस बात के लिए तैयार रहना होगा कि इमरान उन्हें सत्ता का कप्तान बनाने वाली सेना को खुश करने के लिए कुछ खतरनाक गेंदें भी फेंक सकते हैं. बीते दो दशक के वक्त में इमरान खान नियाज़ी की शख्सियत के कई रंग नज़र आये हैं. एक विश्वकप विजेता खिलाड़ी और युवाओं के नायक से भ्रष्टाचार विरोधी योद्धा और फिर सेना के चहेते राजनेता व कट्टरपंथियों से साठगांठ करने वाले लीडर तक पहुंचे सफर में इमरान खान ने के बार यू-टर्न लिए हैं. ऑक्सफोर्ड यूनिवर्सिटी की पढ़ाई, एक बेहतरीन खिलाड़ी की अंतर्राष्ट्रीय पहचान व खुली सोच वाले नेता की पहचान के बावजूद सत्ता की खातिर वो ईशनिंदा कानून का समर्थन करते नज़र आते हैं.